Marvel ofurhetjan og þrumuguðinn Thor í kvikmyndinni Thor : Ragnarok , flaug nýr á lista beint á topp íslenska bíóaðsóknarlistans nú um helgina og sópaði til sín tæpum 14 milljónum íslenskra króna . Myndin í öðru sætinu , teiknimyndin Hneturánið 2 , velgdi ofurhetjunni ekkert sérstaklega mikið undir uggum , en tekjur myndarinnar námu rúmum 1,2 milljónum króna . Þriðja sætið féll svo íslensku kvikmyndinni Undir trénu í skaut , en henni hefur vaxið ásmegin á ný á listanum eftir að hafa verið þar í átta vikur samfleytt . Greinilegt er að myndin er að spyrjast vel út . Fjórar aðrar nýjar kvikmyndir eru á bíóaðsóknarlistanum þessa vikuna . The Foreigner , með Jackie Chan og Pierce Brosnan , fór beint í fjórða sætið , nýja íslenska hrollvekjan Rökkur skaust rakleitt í sjöunda sætið , ný íslensk heimildarmynd , 690 Vopnafjörður settist í 19. sæti listans og The Party kom þar skammt á eftir í 20. sætinu . Sjáðu listann í heild sinni hér fyrir neðan :